Ama Ata Aidoo
Store norske leksikon,Språk og litteratur,Litteratur i verden,Afrikas litteratur,Ghanas litteratur
Ama Ata Aidoo er en ghanesisk forfatter. Hun har undervist ved universiteter i USA og Afrika, og var i en kort periode (1982–1983) undervisningsminister i Ghana.
Hun har utgitt verker i flere ulike sjangere (her med de viktigste eksemplene): Noveller: No Sweetness Here (1970) Lyrikk: blant annet Someone Talking to Sometime (1985) og An Angry Letter in January and Other Poems (1992) Romaner: Our Sister Killjoy (1977). Her viser hun sine evner til å kombinere lyriske og episke trekk. Dessuten er hun en viktig dramatiker.De mest kjente skuespillene er The Dilemma of a Ghost (1965) (Et gjenferds dilemma, 1970) og Anowa (1970) (norsk oversettelse i 1976), som har blitt oppført en rekke steder både i Afrika og internasjonalt. Hun har også skrevet for barn, for eksempel The Eagle and the Chicken (1986).Aidoo har i en rekke sammenhenger fremhevet kvinnelige erfaringers betydning for kultur og utvikling i Afrika. I 1991 kom romanen Changes – A Love Story (Forandringer – en kjærlighetshistorie, 1993), der hun tar opp emner som sjalusi og voldtekt i ekteskapet og gir en overbevisende skildring av forskjellen mellom kvinnelige og mannlige perspektiver på kulturkonfliktene.Aidoo har både i sitt litterære og sitt politiske virke stått frem som en sterk talskvinne for sosial rettferdighet og for kvinnenes rettigheter i det afrikanske samfunnet. Dette kommer blant annet til uttrykk i novellesamlingen The Girl Who Can and Other Stories (1999). Les mer i Store norske leksikon Ghanas litteratur Afrikas litteratur Eksterne lenker Portrett av Ama Ata Aidoo i TV-serien Forfatterinne i dag (NRK og Dansk Radio, 1987)